Марко Ганчев
Стар поет

chitanka.info

Комай не е издавал книга

или на младини издал…

За общо смайване пристига,

прегърбен под „Континентал“.

На плаж не слиза. Не престава

да трака бедният поет.

Навярно сфинкс наподобява,

с машина пишеща отпред.

По грешка в неговата стая

не зная как се озовах

и случи се да разгадая

анекдотичния му грях.

Ах, Господи, но той не пише!

Не е поставил лист дори,

а удря празните клавиши,

за да се чува, че твори.

Но аз на прага му се питам:

не е ли всъщност той поет —

не с думи някакви, а с ритъм

надмогнал делничния гнет?

1974

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.